পি যশোদা

পি যশোদা, যিনি যশোদা টিচার নামেও পরিচিত, তিনি ছিলেন ভারতের কেরালার একজন নারী কর্মী, স্বাধীনতা সংগ্রামী, সাংবাদিক এবং শিক্ষিকা। তিনি কেরালার প্রথম মহিলা প্রতিবেদক, প্রথম মহিলা সাংবাদিক এবং প্রথম মহিলা স্কুল শিক্ষিকা হিসেবে সর্বাধিক পরিচিত।

 জীবনী 
যশোদার জন্ম ১৯১৬ সালের ১২ই ফেব্রুয়ারি, বর্তমান কেরালার কণ্ণুর জেলায়। তিনি জানকী এবং ধর্মদাত পায়ানাদান গোবিন্দনের কন্যা। তিনি অষ্টম শ্রেণীর একমাত্র মহিলা ছাত্রী হিসেবে কাল্যাসেরি উচ্চ প্রাথমিক বিদ্যালয়ে ভর্তি হন। ১৯৩০ সালে অষ্টম শ্রেণী পাস করার পর, এপ্রিল মাসে, তিনি একটি স্কুলে একজন অপ্রশিক্ষিত শিক্ষিকা হিসেবে নিযুক্ত হন যেখানে তাঁর কাকা গোবিন্দন প্রধান শিক্ষক ছিলেন। শিক্ষক হিসেবে যোগদানের সময় তাঁর বয়স ছিল মাত্র ১৫ বছর। ১৯৩৩ - ৩৫ সময়কালে তিনি শিক্ষক হিসেবে প্রশিক্ষণ নেন। তিনি তাঁর উচ্চ বিদ্যালয়ের শিক্ষা সম্পন্ন করেন এবং এমন এক সময়ে স্কুল শিক্ষিকা হন যখন নারী শিক্ষার হার খুবই কম ছিল।

১৯৩৯ সালে, ১৯৮ জন শিক্ষকের সনদ বাতিল করা হয়েছিল, যার মধ্যে যশোদাও ছিলেন। তাঁরা ক্ষমা চাইলে সেগুলি ফিরিয়ে নেওয়া হত। কিন্তু যশোদা ক্ষমা চাইতে প্রস্তুত ছিলেন না। ১৯৪২ সালের ৮ই মার্চ তিনি তাঁর প্রাথমিক বিদ্যালয় ত্যাগের শংসাপত্র পেয়েছিলেন ১৯৪৩ সালের ডিসেম্বরে সিন্ধুতে অনুষ্ঠিত অল ইণ্ডিয়া উইমেন'স কনফারেন্সের জাতীয় সম্মেলনে এবং ১৯৪৯ সালে কলকাতায় অনুষ্ঠিত এশিয়াটিক উইমেন'স কনফারেন্সে যশোদা যোগ দেন।

যশোদা নারীদের একত্রিত করার এবং তাদের সুতা কাটা, সেলাই ও বুনন শেখানোর ক্ষেত্রে অগ্রণী ভূমিকা পালন করেছিলেন। এর পাশাপাশি তিনি নারীদের জন্য সাক্ষরতা ক্লাস এবং সচেতনতা ক্লাসও পরিচালনা করেছিলেন। যশোদার নেতৃত্বে শুরু হওয়া নারী আন্দোলন পরবর্তীতে সমগ্র মালাবার অঞ্চলে শিকড় গেড়েছিল।

ভারতের স্বাধীনতার আগে, একজন প্রাক্তন স্কুল শিক্ষিকা হিসেবে কেরালায় শিক্ষক ইউনিয়ন গঠনের উদ্যোগে যশোদাও একজন ছিলেন। মালাবার শিক্ষক ইউনিয়নের নেতৃত্বে ১৯৩৯ সালের শিক্ষক সংগ্রাম, শিক্ষকদের জীবনে এক গুরুত্বপূর্ণ মোড় নিয়ে আসে। তাঁরা দাবি জানিয়েছিলেন যে এসএসসিসি শিক্ষার্থীদের ব্যক্তিগতভাবে পরীক্ষায় বসার সুযোগ দেওয়া হোক। 

বামপন্থী সংবাদপত্র দেশাভিমানির একজন প্রতিবেদক হিসেবে, ব্রিটিশ শাসন কালে যশোদা কণ্ণুর কেন্দ্রীয় কারাগারে মৃত্যুদণ্ডপ্রাপ্ত বন্দীদের সাক্ষাৎকার নিয়েছিলেন, এই বন্দীরা উত্তর কেরালায় ভূমিহীন কৃষকদের জমি বন্টনের দাবিতে কায়ুর আন্দোলনে অংশগ্রহণ করেছিলেন। যশোদাই একমাত্র মহিলা যিনি কারাগারে কায়ুর কমরেডদের সাথে দেখা করতে গিয়েছিলেন। 

কেরালার প্রথম মহিলা প্রতিবেদক, প্রথম মহিলা সাংবাদিক এবং প্রথম মহিলা স্কুল শিক্ষিকা যশোদা, কেরালার কমিউনিস্ট সংগ্রামের প্রথম মহিলা সংগঠকও ছিলেন। যশোদা সেই সময়ে বেশ কয়েকটি নাটকে অভিনয় করেছিলেন এবং বেশ কয়েকবার সেরা অভিনেত্রীর জন্যও মনোনীত হয়েছিলেন। যেসব নাটকে অভিনেতা এবং সংগঠকরা সকলেই কেবল মহিলা ছিলেন, সেগুলি খুব জনপ্রিয় হয়ে ওঠে।

 ব্যক্তিগত জীবন এবং মৃত্যু 
যশোদার স্বামী কান্দালোট্টু কুনহাম্বু ছিলেন একজন সিপিআই নেতা এবং কেরালার প্রাক্তন রাজ্য মন্ত্রী। তাঁদের বিয়ে হয়েছিল ১৯৫২ সালে। এই দম্পতির কোনও সন্তান ছিল না। যশোদা ২০০৯ সালের ২৭শে জুলাই কণণুরের কাছে তাঁর বাসভবনে মারা যান।

 অবদান 
২০১৯ সাল থেকে, যশোদার সম্মানে পি যশোদা মহিলা মিডিয়া পুরস্কার প্রদান করা হচ্ছে। পি যশোদা স্মৃতি কমিটি এবং কেরালা মহিলা সঙ্গম কণ্ণুর জেলা কমিটি এই পুরস্কার প্রদান করে। পুরস্কারের মধ্যে রয়েছে ১০,০০১ টাকা এবং একটি শংসাপত্র। প্রথম পুরস্কারটি নীলিনা আথোলিকে দেওয়া হয়েছিল।

 তথ্যসূত্র 

বিষয়শ্রেণী:কণ্ণুর জেলার ব্যক্তি
বিষয়শ্রেণী:ভারতীয় নারী সক্রিয়কর্মী
বিষয়শ্রেণী:ভারতীয় নারী সাংবাদিক
বিষয়শ্রেণী:২০শ শতাব্দীর ভারতীয় রাজনীতিবিদ
বিষয়শ্রেণী:২০শ শতাব্দীর ভারতীয় নারী রাজনীতিবিদ
বিষয়শ্রেণী:২০০৯-এ মৃত্যু
বিষয়শ্রেণী:১৯১৬-এ জন্ম